b'\n_START_ARTICLE_\nIbibios\n_START_SECTION_\nGeografia\n_START_PARAGRAPH_\nLa majoria dels ibibios viuen a l\'estat nigeri\xc3\xa0 d\'Akwa Ibom. Estan \xc3\xadntimament relacionats amb els anaangs i els ekets i orons, a m\xc3\xa9s d\'altres grups que entenen la llengua ibibio. Controlen pol\xc3\xadticament Akwa Ibom, tot i que governen juntament amb els anaangs, ekets i orons. El seu sistema pol\xc3\xadtic segueix el m\xc3\xa8tode tradicional del consens.\n_START_SECTION_\nLocalitzaci\xc3\xb3 de la terra Ibibio\n_START_PARAGRAPH_\nEls Ibibios es localitzen sobretot al sud-est de Nig\xc3\xa8ria. Abans de l\'exist\xc3\xa8ncia de l\'estat nigeri\xc3\xa0, els ibibios s\'autogovernaven. L\'Imperi Brit\xc3\xa0nic els va colonitzar i van formar part de la regi\xc3\xb3 oriental de la Nig\xc3\xa8ria colonial. Durant la Independ\xc3\xa8ncia de Nig\xc3\xa8ria la regi\xc3\xb3 oriental de Nig\xc3\xa8ria fou dividida en tres estats; la terra dels ibibio pass\xc3\xa0 a l\'estat del Sud-est de Nig\xc3\xa8ria. M\xc3\xa9s tard aquest fou dividit en dos estats: Akwa Ibom i Cross River._NEWLINE_El sud-oest del Camerun abans era una part del sud-est de Nig\xc3\xa8ria. El 1961 una part de la Nig\xc3\xa8ria Oriental pass\xc3\xa0 a l\'estat del Camerun per mitj\xc3\xa0 d\'un plebiscit i la terra tradicional dels ibibios, efiks i anaangs va quedar partida.\n_START_SECTION_\nHist\xc3\xb2ria\n_START_PARAGRAPH_\nEls ibibios viuen a la regi\xc3\xb3 des de fa centenars d\'anys per\xc3\xb2 nom\xc3\xa9s hi ha informaci\xc3\xb3 escrita colonial des de finals del segls XIX. Tot i aix\xc3\xb2, la hist\xc3\xb2ria oral mostra que ells hi s\xc3\xb3n des de molt abans. Els ibibios, juntament amb els anaangs, efiks, orons, ekets i ibenos, amb els quals tenen ancestres comuns, tenen una poblaci\xc3\xb3 total de m\xc3\xa9s de deu milions. La llengua dels ibibos pateix una gran divisi\xc3\xb3 dialectal.\n_START_SECTION_\nSistema pol\xc3\xadtic\n_START_PARAGRAPH_\nLes societats tradicionals ibibios s\xc3\xb3n comunitats de fam\xc3\xadlies extenses segons els seus enlla\xc3\xa7os sanguinis governades cadascuna per un cap tradicional conegut com l\'Obong Ikpaisong. Els Obongs Igpaisongs governen juntament amb l\'Mbong Ekpuk (el cap de les fam\xc3\xadlies) i amb els caps religiosos. Es considera que els membres d\'aquest Consell Tradicional parlen en nom dels esperits. Quan els membres ekpos duen a terme decisions pol\xc3\xadtiques sempre porten m\xc3\xa0scares i se\'ls respecta pel temor als seus ancestres. Tots els membres masculins adults dels ibibios poden participar en les decisions pol\xc3\xadtiques.\n_START_SECTION_\n\xc3\x88poca precolonial\n_START_PARAGRAPH_\nLa religi\xc3\xb3 ibibio tenia dues dimensions: la primera estava centrada en les libacions, l\'adoraci\xc3\xb3, les consultes, comunicaci\xc3\xb3 i invocaci\xc3\xb3 del D\xc3\xa9u del Cel (Abasi Enyong) i el Rei-d\xc3\xa9u d\'una comunitat ibibio particular que era conegut com l\'Obong Ikpaisong; la segona era en l\'adoraci\xc3\xb3, consulta, invocaci\xc3\xb3, sacrivici, etc del d\xc3\xa9u del Cel (Abasi Enyong) i el D\xc3\xa9u de la Terra (Abasi Isong) a trav\xc3\xa9s de diverses entitats espirituals invisibles (Ndem). Hi havia sacerdots dedicats als ndems a diverses divisions ibibios. Una divisi\xc3\xb3 podia consistir en moltes comunitats aut\xc3\xb2nomes interrelacionades o  en reialmes governats per reis-d\xc3\xa9us aut\xc3\xb2noms anomenats Obong-Ikpaisong assistits per caps de diverses fam\xc3\xadlies extenses. Aquest sistema pol\xc3\xadtic i religi\xc3\xb3s ha existit des de temps immemorials. La tradici\xc3\xb3 (Ikpaisong en ibibio) \xc3\xa9s que el sistema pol\xc3\xadtic est\xc3\xa0 \xc3\xadntimament lligat amb el religi\xc3\xb3s. En ibibio la paraula "Obong" pot significar "cap", "rei", "Senyor", entre d\'altres. En relaci\xc3\xb3 a l\'Obong-Ikpaisong, la paraula "obong" significa "rei" i referint-se al cap d\'una vil\xc2\xb7la significa simplement "Cap de la vil\xc2\xb7la"; respecte a D\xc3\xa9u, significa "Senyor".\n_START_SECTION_\n\xc3\x88poca colonial i postcolonial\n_START_PARAGRAPH_\nA principis del segle\xc2\xa0xix van arribar a la zona dels ibibios els primers missioners cristians. El primer missioner fou Samuel Bill. Aquest va establir l\'esgl\xc3\xa9sia Qua Iboe. A l\'interior de la terra dels ibibios hi van comen\xc3\xa7ar a penetrar les esgl\xc3\xa9sies Metodista, Cat\xc3\xb2lica i Presbiteriana. Posteriorment s\'hi van introduir altres esgl\xc3\xa9sies com l\'esgl\xc3\xa9sia Apost\xc3\xb2lica i esgl\xc3\xa9sies independents com la Deeper Life Bible Church. Avui en dia el 99.8& dels ibibios s\xc3\xb3n cristians (el 34% pertanyen a esgl\xc3\xa9sies evang\xc3\xa8liques).\n_START_SECTION_\nArt\n_START_PARAGRAPH_\nEls objectes art\xc3\xadstics m\xc3\xa9s destacats de la cultura ibibio s\xc3\xb3n les m\xc3\xa0scares. Tamb\xc3\xa9 s\xc3\xb3n destacables els instruments de m\xc3\xbasica, sobretot les percussions. L\'escultura en fusta que fan \xc3\xa9s molt detallada i els artistes saben capturar b\xc3\xa9 la bellesa del que ells consideren esperits.'